กรมควบคุมโรค แนะประชาชนใช้เวลาอยู่บ้าน เก็บบ้าน เก็บขยะ เก็บน้ำ ตามมาตรการ “3 เก็บ ป้องกัน 3 โรค” เพื่อป้องกันโรคไข้เลือดออก
กรมควบคุมโรค แนะประชาชนใช้เวลาอยู่บ้าน เก็บบ้าน เก็บขยะ เก็บน้ำ ตามมาตรการ “3 เก็บ ป้องกัน 3 โรค” เพื่อป้องกันโรคไข้เลือดออก นพ.อัษฎางค์ รวยอาจิณ รองอธิบดีและโฆษกกรมควบคุมโรค กล่าวว่า จากรายงานของกรมอุตุนิยมวิทยา ในช่วงนี้ประเทศไทยจะเกิดพายุฝนฟ้าคะนองในหลายพื้นที่ ทำให้เกิดน้ำขังในภาชนะต่างๆ ซึ่งเป็นแหล่งเพาะพันธุ์ลูกน้ำยุงลาย จึงขอเตือนประชาชนให้ระมัดระวังป้องกันตนเองไม่ให้ถูกยุงกัด เพราะอาจเสี่ยงป่วยด้วยโรคไข้เลือดออก ทั้งนี้จากสถานการณ์ของโรคไข้เลือดออก ตั้งแต่วันที่ 1 มกราคม – 7 เมษายน 2563 พบผู้ป่วยโรคไข้เลือดออกแล้ว 8,147 ราย กลุ่มอายุที่พบมากที่สุด 3 อันดับ คือ กลุ่มอายุ 5-14 ปี รองลงมา 15-24 ปี และ 0-4 ปี จังหวัดที่มีอัตราป่วยสูงสุด ได้แก่ อ่างทอง ระยอง พิจิตร สมุทรสาคร ชัยนาท ประจวบคีรีขันธ์ ระนอง ขอนแก่น นครราชสีมา และนครปฐม พบเสียชีวิต 4 ราย สำหรับปัจจัยเสี่ยงของการเสียชีวิตคือ โรคอ้วน และก่อนมาโรงพยาบาลได้ซื้อยากลุ่มยา NSAIDS มากินเอง เช่น ยาไอบรูโปรเฟน เป็นต้น อย่างไรก็ตาม ในช่วงที่รณรงค์ประชาชนอยู่กับบ้านควรใช้เวลานี้ช่วยกันสำรวจแหล่งเพาะพันธุ์ยุงลายในบ้าน และกำจัดทิ้ง เพื่อลดจำนวนยุงลายพาหะนำโรคไข้เลือดออกและโรคอื่นๆ ก่อนฤดูการระบาดของโรคที่จะมาถึงสำหรับมาตรการที่แนะนำประชาชน คือ มาตรการ “3 เก็บ ป้องกัน 3 โรค” คือเก็บบ้านให้สะอาด ไม่ให้มีมุมอับทึบเป็นที่เกาะพักของยุง เก็บขยะที่อยู่บริเวณรอบบ้าน ไม่ให้มีแอ่งน้ำขังให้ยุงวางไข่และฟักตัว และเก็บน้ำ คือ ภาชนะใส่น้ำกิน น้ำใช้ ต้องปิดฝาให้มิดชิด กระถางหรือแจกันควรเปลี่ยนน้ำหใม่ทุกสัปดาห์ ซึ่งจะช่วยให้สามารถป้องกันได้ 3 โรค คือ โรคไข้เลือดออก โรคติดเชื้อไวรัสซิกา โรคไข้ปวดข้อยุงลาย